**ΕΙΣΗΓΗΣΗ ΤΟΥ ΠΡΟΕΔΡΟΥ ΤΗΣ ΚΕΔΕ**

**στη συνάντηση με τη Γ.Δ. Περιφερειακής Πολιτικής**

Κατά την τρέχουσα δεκαετία, οι αναπτυξιακές πολιτικές της Ελλάδας κατευθύνονται και υποστηρίζονται τόσο από την Πολιτική Συνοχής μέσω του Εταιρικού Συμφώνου Περιφερειακής Ανάπτυξης (ΕΣΠΑ) 2021–2027 όσο και από το Ταμείο Ανάκαμψης και Ανθεκτικότητας (ΤΑΑ) μέσω του Εθνικού Σχεδίου Ανάκαμψης και Ανθεκτικότητας «Ελλάδα 2.0».

Εκτιμούμε ότι είναι πολύ σημαντική η αξιοποίηση από την Τοπική Αυτοδιοίκηση όλων των Εθνικών και Κοινοτικών χρηματοδοτικών προγραμμάτων (ΕΣΠΑ 2021–2027, Ταμείο Ανάκαμψης, Εθνικό Πρόγραμμα Ανάπτυξης – Ε.Π.Α. κλπ).

Οι αρχές της Πολιτικής Συνοχής αποτελούν ένα αξιακό και θεσμικό κεκτημένο όλης της πορείας της Ευρωπαϊκής Ένωσης από την ίδρυση της μέχρι σήμερα. Το κεκτημένο αυτό πρέπει να διαφυλαχθεί και να αποτελέσει τον κατευθυντήριο οδηγό της Πολιτικής Συνοχής για την μετά το 2027 προγραμματική περίοδο.

Ο στόχος της Πολιτικής Συνοχής πρέπει να συνεχίσει να είναι η «μείωση των διαφορών μεταξύ των επιπέδων ανάπτυξης των διαφόρων περιοχών και η μείωση της καθυστέρησης των πλέον μειονεκτικών περιοχών», όπως με έμφαση επιτάσσει η Συνθήκη της Ευρωπαϊκής Ένωσης.

Στο ΕΣΠΑ 2021-2027 η πρωτοβάθμια Τοπική Αυτοδιοίκηση, μέσω της ΚΕΔΕ και των Περιφερειακών Ενώσεων Δήμων (ΠΕΔ), συμμετέχει στις Επιτροπές Παρακολούθησης όλων των προγραμμάτων (Τομεακών και Περιφερειακών) καθώς και στην εξειδίκευση των δράσεων. Παράλληλα σε περιφερειακό επίπεδο προβλέφθηκε η συγκρότηση Περιφερειακής Επιτροπής Αναπτυξιακού Σχεδιασμού (ΠΕΑΣ), που αποτελείται από εκπροσώπους της Περιφέρειας και της πρωτοβάθμιας Τοπικής Αυτοδιοίκησης, η οποία διατυπώνει εισηγήσεις προς την Επιτροπή Παρακολούθησης σχετικά με τον προγραμματισμό των δράσεων και των έργων τοπικής ανάπτυξης του Περιφερειακού Προγράμματος, το συντονισμό τους με τις δράσεις και τα έργα των Τομεακών και λοιπών Προγραμμάτων που αφορούν στην Περιφέρεια και παρακολουθεί την υλοποίησή τους.

Κρίσιμοι τομείς είναι οι ακόλουθοι :

* Η αντιμετώπιση της κλιματικής κρίσης, η οποία δεν είναι πλέον επί θύραις αλλά είναι εντός των τειχών,
* Η πράσινη και η ψηφιακή μετάβαση που μόλις ξεκίνησαν και αποτελούν μείζονες προκλήσεις για το μέλλον της ανταγωνιστικότητας της ευρωπαϊκής οικονομίας,
* Η ανάσχεση τη δημογραφικής γήρανσης, προσπάθεια η οποία δεν έχει καν ακόμη αρχίσει,
* Τέλος, η Πολιτική Συνοχής μετά το 2027 θα πρέπει να διατυπώσει μια νέα στρατηγική για την αγροτική ανάπτυξη και την ύπαιθρο

Για την επόμενη προγραμματική περίοδο προτείνουμε τα ακόλουθα:

* Η Πολιτική Συνοχής θα πρέπει να ενισχύσει την αρχή της εταιρικής σχέσης και της πολυεπίπεδης διακυβέρνησης
* Η Πολιτική Συνοχής θα πρέπει επίσης να επιβεβαιώσει ότι είναι μια πολιτική πρόληψης και όχι μια πολιτική που παρεμβαίνει όταν μια κρίση βρίσκεται σε εξέλιξη
* Η Πολιτική Συνοχής πρέπει να παραμείνει προσανατολισμένη στην αρχική της αποστολή, δηλαδή την προώθηση της βιώσιμης ανάπτυξης και την ενίσχυση της ανταγωνιστικότητας, διατηρώντας παράλληλα την ευελιξία για την αντιμετώπιση επειγουσών προκλήσεων
* Οι επενδύσεις της Πολιτικής Συνοχής θα πρέπει να στοχεύουν πρωτίστως στις λιγότερο ανεπτυγμένες και πιο ευάλωτες περιφέρειες της Ε.Ε. Ωστόσο, πρέπει να αναγνωρίσει ότι η ανάπτυξη λειτουργεί ως σύστημα και, για να λειτουργήσει αποτελεσματικά ολόκληρο το σύστημα, όλοι οι μηχανισμοί του πρέπει να είναι λειτουργικοί. Αυτή η ολιστική προοπτική εξασφαλίζει ότι κάθε στοιχείο του αναπτυξιακού συστήματος συμβάλλει στη συνολική λειτουργικότητα και επιτυχία του.
* Η Επιτροπή θα πρέπει να εξετάσει πιο ριζοσπαστικές επιλογές με έμφαση σε συστημικές και όχι διαδικαστικές αλλαγές. Αυτή η επανεκτίμηση πρέπει να εξετάσει, μεταξύ άλλων, τη συνάφεια της Πολιτικής Συνοχής με τις άλλες πολιτικές της Ε.Ε., την ενοποίηση των ροών χρηματοδότησης, τη δυνατότητα να στηριχθεί περισσότερο στους εθνικούς κανόνες και να παράσχει μεγαλύτερη ευελιξία στα κράτη–μέλη σε ό,τι αφορά την επιλεξιμότητα των έργων και επενδύσεων.

Ειδικότερα όσον αφορά την Τοπική Αυτοδιοίκηση προτείνουμε:

* Να ληφθεί υπόψη η περιφερειακή διάσταση, η ανάγκη μείωσης των περιφερειακών και ενδοπεριφερειακών ανισοτήτων, η Νησιωτικότητα, η Ορεινότητα και τα ιδιαίτερα αναπτυξιακά προβλήματα των μειονεκτικών περιοχών.
* Απλούστερες διαδικασίες ένταξης των έργων των Δήμων, οι οποίες θα οδηγούν σε σημαντική μείωση του χρόνου της έγκρισης και της, ως εξ αυτής, έναρξης και υλοποίησης των παρεμβάσεων.
* Τη συμμετοχή της Τοπικής Αυτοδιοίκησης στο Σύστημα Διακυβέρνησης. Η συμμετοχή της Τοπικής Αυτοδιοίκησης είναι απαραίτητο να αφορά όλες τις λειτουργίες της Διακυβέρνησης (Προετοιμασία – Σχεδιασμός – Διαχείριση – Υλοποίηση – Παρακολούθηση – Αξιολόγηση) .
* Τη δέσμευση συγκεκριμένων χρηματοδοτικών πόρων από τις δράσεις για τους Δήμους της χώρας και την εκχώρησή τους σε ειδικό φορέα της Τοπικής Αυτοδιοίκησης ή τουλάχιστον συμμετοχή της ΚΕΔΕ στο σχεδιασμό και τη διοίκηση της εφαρμογής των δράσεων αυτών.
* Έχοντας υπόψη τις αδυναμίες των Δήμων (έλλειψη εξειδικευμένου προσωπικού, πληροφοριακά συστήματα κλπ) αλλά και τα διαφορετικά επίπεδα οργάνωσης και επιχειρησιακής ικανότητας κατά κατηγορία των Δήμων, είναι αναγκαία η εφαρμογή ενός προγράμματος Τεχνικής Βοήθειας για την ωρίμανση των έργων τους και για την βελτίωση της διοικητικής ικανότητάς τους.